Document ID: 32001D0138

Απόφαση της Επιτροπής
της 9ης Φεβρουαρίου 2001
περί θεσπίσεως ζωνών προστασίας και επιτήρησης στην Κοινότητα, σε σχέση με τον καταρροϊκό πυρετό του προβάτου
[κοινοποιηθείσα υπό τον αριθμό Ε(2001) 340]
(Τα κείμενα στη γαλλική, ελληνική, ιταλική και ισπανική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2001/138/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(1), και ιδίως το άρθρο 8 παράγραφοι 2 και 3, το άρθρο 9 παράγραφος 1 στοιχείο γ) και το άρθρο 12,
Εκτιμώντας τα ακόλουθα:
(1) Στη διάρκεια του έτους 2000 κοινοποιήθηκε ότι στη Γαλλία, στην Ιταλία και στην Ισπανία υπήρχαν ενδείξεις εκδήλωσης εστιών καταρροϊκού πυρετού του προβάτου.
(2) Ελήφθησαν αποφάσεις για να προληφθεί η εξάπλωση της νόσου, περιορίζοντας τις κινήσεις, από τις πληγείσες περιοχές των ανωτέρω τριών κρατών μελών, ζώων, σπέρματος, ωαρίων και εμβρύων των ειδών που παρουσιάζουν εμπάθεια στον καταρροϊκό πυρετού του προβάτου.
(3) Προκειμένου να διατηρηθούν οι αναγκαίοι περιορισμοί κινήσεων, είναι ανάγκη να οριοθετηθούν ζώνες προστασίας και επιτήρησης που αντιστοιχούν στην ιδιαίτερη κατάσταση των εν λόγω τριών κρατών μελών, σύμφωνα με το άρθρο 8 παράγραφος 2 στοιχείο δ) της οδηγίας 2000/75/ΕΚ.
(4) Στην Ελλάδα, τα αποτελέσματα της επιδημιολογικής επιτήρησης που εφαρμόστηκε σύμφωνα με την απόφαση 2000/350/ΕΚ της Επιτροπής(2) (13000 δείγματα) δίνουν επακριβή εικόνα της κατάστασης και οδηγούν στο συμπέρασμα ότι μια χαμηλή κυκλοφορία του ιού δεν εξέρχεται από ορισμένες συγκεκριμένες περιοχές του ελληνικού εδάφους.
(5) Η Ελλάδα μετά τον Νοέμβριο 1999 θέσπισε (υπουργική απόφαση αριθ. 398171, όπως τροποποιήθηκε με την υπουργική απόφαση αριθ. 331765) εθνικά μέτρα με τα οποία απαγορεύεται η αποστολή σε κράτη μέλη και η εξαγωγή προς τρίτες χώρες ζώων, σπέρματος, ωαρίων και εμβρύων των ειδών που παρουσιάζουν εμπάθεια στον καταρροϊκό πυρετό του προβάτου, από ολόκληρη την επικράτεια της χώρας.
(6) Στην Ελλάδα εφαρμόζεται ειδικό πρόγραμμα επιτήρησης στο πλαίσιο της απόφασης 2000/71/ΕΚ της Επιτροπής(3), με σκοπό την ανίχνευση, σε κλίμακα πραγματικού χρόνου, πιθανών επανεισβολών από το εξωτερικό.
(7) Είναι ωστόσο ανάγκη να οριοθετηθεί μια ζώνη προστασίας και επιτήρησης στην Ελλάδα, στο πλαίσιο της οδηγίας 2000/75/ΕΚ, λαμβάνοντας υπόψη τα διαθέσιμα επιδημιολογικά, γεωγραφικά και κλιματολογικά δεδομένα.
(8) Είναι επίσης ανάγκη να συνεκτιμηθεί ο οικονομικός αντίκτυπος του περιορισμού κίνησης, και ως εκ τούτου είναι σκόπιμο να θεωρηθεί ολόκληρη η επικράτεια της Ελλάδας ως ζώνη προστασίας και επιτήρησης.
(9) Η παρούσα απόφαση θα επανεξεταστεί το αργότερο την 1η Φεβρουαρίου 2002, και ειδικότερα όσον αφορά την κατάσταση που επικρατεί στην Ελλάδα.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα Ι απαριθμούνται οι διοικητικές ενότητες που περιλαμβάνονται στις ζώνες προστασίας και επιτήρησης σχετικά με τις εστίες εκδήλωσης νόσου λόγω του ιού του καταρροϊκού πυρετού του προβάτου, τύπος ορρού 2.
Απαγορεύεται η αποστολή, από το έδαφος που αντιστοιχεί στις εν λόγω ζώνες προστασίας και επιτήρησης, ζώντων ζώων, σπέρματος, ωαρίων και εμβρύων των ειδών που παρουσιάζουν εμπάθεια στον καταρροϊκό πυρετό του προβάτου.
Άρθρο 2
Στο παράρτημα ΙΙ απαριθμούνται οι διοικητικές ενότητες που περιλαμβάνονται στις ζώνες προστασίας και επιτήρησης σχετικά με την επιδημιολογική κατάσταση στην Ελλάδα.
Απαγορεύεται η αποστολή, από το έδαφος που αντιστοιχεί στις εν λόγω ζώνες προστασίας και επιτήρησης, ζώντων ζώων, σπέρματος, ωαρίων και εμβρύων των ειδών που παρουσιάζουν ευπάθεια στον καταρροϊκό πυρετό του προβάτου.
Η Ελλάδα επιτρέπει τις κινήσεις, μεταξύ των ζωνών προστασίας και επιτήρησης, ζώντων ζώων, σπέρματος, ωαρίων και εμβρύων των ειδών που παρουσιάζουν ευπάθεια στον καταρροϊκό πυρετό του προβάτου. Ωστόσο, αν είναι ανάγκη, η Ελλάδα θεσπίζει ειδικούς κτηνιατρικούς όρους για τις εν λόγω κινήσεις από ορισμένα τμήματα του εδάφους της χώρας.
Άρθρο 3
Η παρούσα απόφαση θα επανεξετασθεί το αργότερο την 1η Φεβρουαρίου 2002.
Άρθρο 4
Καταργούνται οι αποφάσεις 2000/350/ΕΚ, 2000/598/ΕΚ(4), 2000/685/ΕΚ(5) 2000/715/ΕΚ(6) και 2000/734/ΕΚ(7) της Επιτροπής.
Άρθρο 5
Η παρούσα απόφαση απευθύνεται στη Γαλλική Δημοκρατία, στην Ελληνική Δημοκρατία, στην Ιταλική Δημοκρατία, και στο Βασίλειο της Ισπανίας.
Βρυξέλλες, 9 Φεβρουαρίου 2001.

Labels: 3
0
18
6